《云龙歌上周丞相寿》
宋代·许及之

万化衮衮相乘除，循环甲子如数珠。甲子既周理当复，岂有润泽翻焦枯。

丞相补天祗衮职，闵雨忧民见颜色。云龙契合此其时，能费天工几多力。

明当月色圆如秋，书生徙倚生暮愁。欲攀斗柄酌河汉，一滴变化为万流。

忆得去年曾拜月，此日团圆仍皎洁。极知有药自长生，更愿长圆浑不缺。

今年拜月去年同，却欲屏翳驱云蒙。久占月角如张弓，两月少雨惟多风。

昨夜占星忽离毕，定自滂沱翻手疾。今朝四郊已沾濡，丞相明朝是生日。

书生喜极欲起舞，急买香茅葺庭宇。公不见崧岳降神生甫申，山川出云作时雨。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。